ToekomsVenster: Die kerk en die tiendeFoto: Pixabay/Pexels.com. Dis nie vreemd dat die tiende vraagstuk sy kop uitgesteek het in baie van die dagstukke nie. Die rede daarvoor is dat baie gelowiges hierdie model van gee graag gebruik wanneer dit by finansiële ondersteuning van die kerk kom. Week vier het bietjie dieper gaan kyk na die tiende en die kerk en dit is uitgewys dat daar meer as een tiende in Israel betaal is. Die eerste tiende is gebring na 48 verskillende stede regoor Israel, soos wat deur Moses bepaal is. Hierdie tiende was aan die Leviete gegee vir die dienswerk wat hulle in die tent van ontmoeting verrig het. ’n Tiende van die eerste tiende is weer aan die priesters gegee wat dienswerk by die altaar verrig het. Dit het gedien as beloning vir die dienswerk wat hulle gelewer het. Die tweede tiende het die nasionale godsdienstige feeste van Israel befonds. Hierdie seremoniële feeste het ook die Paasfees ingesluit. Die doel van die tweede tiende was ondersteuning aan die Joodse nasionale feeste wat eenheid en verhoudinge onder die volk bevorder het. Die derde tiende moes om die drie jaar op daardie jaar se oesopbrengs bepaal word. Hierdie tiende is dan na die naaste dorp geneem waar dit gestoor kon word vir die moeilike tye. Die Leviet, die vreemdeling, die wees en die weduwee kon dan gevoed word gedurende hierdie tye. Dus was hierdie tiende bekend as die tiende vir die armes. Soos voorheen uitgewys is staan die kerk nie onder die wet van Moses nie (Galasiërs 3:24-25), maar wel onder die wet van die Gees (Galasiërs 5:1-26). Hierdie wet, wat deur liefde gedryf word, vra soms baie meer as net ’n tiende. Sekere beginsels wat in die tiende teksgedeeltes uitstaan, kan wel oorgedra word na die Nuwe Testament. Die eerste hiervan is die beginsel van ondersteuning aan die geestelike werkers. Om behoeftiges of armes te ondersteun asook offergawes te gee wat dien as ’n sigbare manier van aanbidding, is nog beginsels wat oorgedra kan word na die kerk. Laastens kan die beginsel rondom proporsionele offers ook as riglyn dien vir die kerk rondom offergawes. Here, baie dankie vir die talle voorbeelde in die Ou Testament van hoe Israel hul materiële besittings gebruik het om U te dien. Help my asseblief om die beginsels wat daarin vasgevang is met liefde en getrouheid ook in my lewe toe te pas.